C 492/6

Uverejnenie schválenej štandardnej zmeny špecifikácie výrobku s chráneným označením pôvodu alebo chráneným zemepisným označením v sektore poľnohospodárskych výrobkov a potravín, ako sa uvádza v článku 6b ods. 2 a 3 delegovaného nariadenia Komisie (EÚ) č. 664/2014

(2022/C 492/04)

Toto oznámenie sa uverejňuje v súlade s článkom 6b ods. 5 delegovaného nariadenia Komisie (EÚ) č. 664/2014 (1).

Oznámenie o schválení štandardnej zmeny špecifikácie výrobkov s chráneným označením pôvodu alebo chráneným zemepisným označením s pôvodom v členskom štáte [Nariadenie (EÚ) č. 1151/2012]

„Volailles du Maine“

EÚ č.: PGI-FR-0148-AM01– 28. 9. 2022

CHOP ( ) CHZO (X)

1. Názov výrobku

„Volailles du Maine“

2. Členský štát, ku ktorému zemepisná oblasť patrí

Francúzsko

3. Orgán členského štátu oznamujúci štandardnú zmenu

Institut national de l'origine et de la qualité (INAO) Arborial – 12, rue Rol-Tanguy TSA 30003 – 93555 Montreuil Cedex Tel. +33 173303800 Fax +33 173303804 E-mail: info@inao.gouv.fr

4. Opis schválenej zmeny (schválených zmien)

Zmeny špecifikácie výrobku sú opísané ďalej a týkajú sa týchto oddielov:

Oddiel „Opis výrobku“

V prípade výrobkov, na ktoré sa vzťahuje CHZO, sa v zmene stanovuje chov týchto ďalších druhov:

— žlté kurča,

— čierne kurča,

— stodňové kurča,

— perlička,

— kapún a mini kapún,

— poulard,

— kačica,

— hus,

— sliepka.

Skupina žiadateľov chová tieto druhy, ktoré sa v danej zemepisnej oblasti chovajú už mnoho rokov.

Oddiel je doplnený o kritériá zhody a organoleptický opis pre každý druh alebo výrobok.

Rozsah špecifikácie výrobku bol rozšírený o droby. Droby zahŕňajú pečeň, žalúdok a srdce. Povolené sú len tieto droby z jatočných tiel hydiny vybranej na CHZO. Doplnil sa zoznam kritérií výberu a spôsobov uvádzania na trh (zachovanie celistvosti, jednotná farba, uvádzanie na trh v čerstvom alebo mrazenom stave).

Oddiel „Spôsob výroby“

V dôsledku pridania mnohých druhov do špecifikácie výrobku sa značne doplnil spôsob chovu. Je rozdelený na dve časti; prvá sa týka konzumnej hydiny a druhá nosníc.

Pododdiely 5.1 a 5.5 „Použité plemená“

Požiadavka, aby sa 90 % budúcich chovných vtákov Gallus vyliahlo a odchovalo v danej oblasti, bola vypustená. Koncentrácia liahní a ich špecializácia znamená, že chovatelia nemôžu získať zásoby len v zemepisnej oblasti. Pridaná bola aj tabuľka so zhrnutím fenotypu pre každý druh. V prípade konzumnej hydiny sú všetky plemená pomaly rastúce, prispôsobené dlhému obdobiu chovu a voľnému chovu vo vonkajšom prostredí. V prípade sliepok sú tieto plemená odolné a prispôsobené voľnému chovu.

Pododdiely 5.2 a 5.6 „Spôsob chovu“

K tradičnému spôsobu chovu vo voľnom výbehu, ktorý je uvedený v súčasnej špecifikácii výrobku, sa pridáva „úplne voľný chov“. Doplnili sa opatrenia týkajúce sa prístupu k výbehu: od 9.00 h do súmraku pre konzumnú hydinu a od 11.00 h do súmraku pre nosnice. Pridaná bola aj tabuľka, v ktorej je zhrnutý maximálny vek pre prístup do výbehov a minimálna doba chovu pre jednotlivé druhy.

Pododdiely 5.3.1 a 5.7.1 „Budovy“

Tieto oddiely boli doplnené. Po prvé pravidlom pre všetku konzumnú hydinu a sliepky je chov v jednej dávke v pevných budovách. Po druhé kritériá špecifické pre vybavenie budov sú uvedené podrobnejšie v závislosti od druhu.

Pre konzumnú hydinu

Stanovuje sa celková úžitková plocha hydinární na každom jednotlivom mieste s cieľom obmedziť veľkosť chovov (1 600 m2). Stanovuje sa aj maximálna plocha na budovu (480 m2) s výnimkou plochy pre morky a husi (500 m2). Tabuľka definuje šírku a výšku otvorov podľa spôsobu chovu: „tradičný chov vo voľnom výbehu“ (minimálne 0,35 m) alebo „úplne voľný chov“ (minimálne 0,40 m). Pred otvormi musí byť chodník široký najmenej jeden meter. Pre kurčatá a perličky sa musia nainštalovať bidlá. Tieto musia byť dlhé 10 metrov na 100 m2 plochy budovy a vtáky ich musia mať k dispozícii najneskôr vo veku 4 týždňov.

Na záver tohto oddielu je uvedená tabuľka s maximálnou hustotou zvierat na budovu:

Maximálny počet zvierat na m2 v budove Kurča 11 Perlička 13 Morka 6,25 (10 do 7 týždňov) Kačica 10 – samice/8 – samce Hus 5 (10 do 6 týždňov)

Pre sliepky

Stanovuje sa maximálny vek pre príjem mládky (22 týždňov). Stanovuje sa počet sliepok na budovu (maximálne 6 000 sliepok). Uvádzajú sa kritériá pre vnútorné a vonkajšie usporiadanie budov. Budovy sú vybavené oknami, ktoré umožňujú priechod prirodzeného svetla, ktoré je doplnené umelým osvetlením, aby sa zabezpečilo až 16 hodín denného svetla a najmenej 8 hodín nočného odpočinku. Výstupné otvory s minimálnou celkovou dĺžkou 4 metre na 100 m2 podlahovej plochy uľahčujú vtákom prístup do výbehu. Hustota sliepok v budove je 9 sliepok na m2.

Pododdiely 5.3.2 a 5.7.2 „Výbehy“

V aktuálne platnej špecifikácii výrobku nie je zahrnutý opis výbehov. Výbehy musia byť vo všeobecnosti zatrávnené, so stromami a musia zahŕňať trvalé trávnaté plochy. Uvádzajú sa podrobnosti o výsadbe plôch (druhy živých plotov, druhy a počet stromov), pričom tieto sa líšia pre konzumnú hydinu a sliepky. Pre každý druh je uvedená minimálna výbehová plocha, ktorá sa mení od dátumu čiastočného odobrania z chovu pre poulardy, kapúny a mini kapúny. Pridalo sa obdobie vyprázdnenia, ktoré sa musí dodržiavať medzi každou dávkou, a opatrenia na udržiavanie výbehu.

Pododdiely 5.4 a 5.8 „Krmivo“

Kapitola o krmivách bola úplne prepracovaná a doplnená o rozlíšenie medzi konzumnou hydinou a sliepkami.

Pre konzumnú hydinu

Podiel obilnín sa znižuje zo 75 % hmotnosti kŕmnej zmesi na 70 %.

Tento prah je doplnený zoznamom surovín, ktoré môžu byť obsiahnuté v distribuovanom krmive. V tabuľke je uvedený vek vtákov na začiatku výkrmového obdobia. Nakoniec sa od 4. týždňa veku hydiny pridalo podávanie gritu na zobanie (malé kúsky štrku, ktoré sa hydine podávajú na podporu trávenia krmiva v žalúdku).

Pre sliepky

Táto časť bola pridaná. Pridávajú sa minimálne prahové hodnoty 60 % obilnín a derivátov obilnín a 5 % minerálnych látok spolu so zoznamom surovín povolených na použitie v krmivách.

Pododdiel 5.9 „Podmienky vyloženia, prepravy a zabitia“

Tento pododdiel nahrádza oddiel s názvom „Spracovanie“. Bola pridaná lehota 5 hodín na stiahnutie krmiva. V záujme dobrých životných podmienok zvierat sa stanovila lehota medzi vyložením a zabitím na maximálne 12 hodín, pričom maximálny čas prepravy sú 3 hodiny. Pridala sa aj 30 minútová lehota na zotavenie na bitúnku.

Pododdiel s názvom „Spracovanie“ bol vypustený, pretože spracovanie sa vykonáva nielen v zemepisnej oblasti. Podmienky zabitia ante mortem boli vypustené. Vypúšťa sa aj kapitola o školení chovateľov a kapitola o zákaze chovu iných druhov hydiny, ako sú druhy zavedené skupinou (skupinami) príjemcov.

Oddiel „Súvislosť“

Oddiel „Súvislosť so zemepisnou oblasťou“ súčasnej špecifikácie výrobku bol podstatne prepracovaný. Bol reorganizovaný na tri časti, aby sa rozlíšili špecifické vlastnosti zemepisnej oblasti, výrobku a príčinnej súvislosti. Znenie je stručnejšie a mnohé ilustrácie a historické odkazy boli vypustené.

Oddiel „Zemepisná oblasť“

Zmena oblasti je spôsobená najmä administratívnymi zmenami v dôsledku zlúčenia alebo vynechania obcí pri vymedzení oblasti v súčasnej špecifikácii výrobku.

V špecifikácii výrobku sa uvádza, že chov sa musí uskutočniť v zemepisnej oblasti a že sa musí začať:

— v prípade konzumnej hydiny najneskôr tri dni po príchode kurčiat k chovateľovi,

— v prípade sliepok najneskôr 22 týždňov po príchode mládky do budovy pre nosnice.

Oddiel „Dôkaz, že výrobok pochádza z vymedzenej zemepisnej oblasti“

Dopĺňajú sa tieto časti:

— kategória „prevádzkovatelia pôsobiaci v zemepisnej oblasti“,

— identifikačné vyhlásenie, ktorým sa autorizujú prevádzkovatelia pred začatím príslušnej činnosti,

— tabuľka sledovateľnosti zdola nahor a zhora nadol.

Oddiel „Označovanie“

Súčasný odsek sa vypúšťa a nahrádza sa vetou opisujúcou povinné regulačné prvky.

Redakčné zmeny boli vykonané aj v týchto oddieloch:

V oddiele „Príslušný orgán členského štátu“ boli doplnené kontaktné údaje Institut national de la qualité et de l'origine – INAO (Národný inštitút pre osvedčovanie pôvodu a kvalitu) ako príslušného orgánu členského štátu v súlade s nariadením (EÚ) č. 1151/2012.

V oddiele „Skupina žiadateľov“ sú uvedené kontaktné údaje a právna forma spoločnosti SYVOL QUALIMAINE.

V oddiele „Kontrolný subjekt“ sú teraz uvedené kontaktné údaje príslušných kontrolných orgánov na vnútroštátnej úrovni: INAO a Generálneho riaditeľstva pre hospodársku súťaž, spotrebu a boj proti podvodom (Direction générale de la concurrence, de la consommation et de la répression des fraudes – DGCCRF). Názov a kontaktné údaje certifikačného orgánu je možné nájsť na webovom sídle inštitútu INAO a v databáze Európskej komisie.

Oddiel „Vnútroštátne požiadavky“ má podobu tabuľky hlavných bodov, ktoré sa majú skontrolovať, a spôsobov ich hodnotenia.

Jednotný dokument pre CHZO „Volailles du Maine“ v súčasnosti tvorí žiadosť o registráciu tohto výrobku predložená podľa článku 17 nariadenia Rady (EHS) č. 2081/92.

Všetky oddiely tohto dokumentu boli podstatne revidované tak, aby zodpovedali prílohe I k vykonávaciemu nariadeniu Komisie (EÚ) č. 668/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny.

Výsledkom schválených štandardných zmien sú preto zmeny všetkých bodov jednotného dokumentu.

Opísané a odôvodnené zmeny nezahŕňajú zmenu názvu chráneného zemepisného označenia ani zmenu v používaní tohto názvu. Nie je pravdepodobné, že by sa nimi odstránila súvislosť uvedená v článku 5 ods. 2 písm. b), a nevedú k novým obmedzeniam uvádzania výrobku na trh. Tieto zmeny preto spĺňajú definíciu štandardnej zmeny.

Toto chránené zemepisné označenie, zapísané do registra podľa nariadenia (ES) č. 1107/96 z 12. júna 1996, nemalo formu jednotného dokumentu, ale pozostávalo z jedného listu, na ktorom boli zhrnuté hlavné informácie vrátane príslušných orgánov členského štátu, skupiny žiadateľov, názvu výrobku, typu výrobku a opisu špecifikácie výrobku. Tento dokument sa preto nahrádza jednotným dokumentom.

JEDNOTNÝ DOKUMENT

„Volailles du Maine“

EÚ č.: PGI-FR-0148-AM01– 28. 9. 2022

CHOP ( ) CHZO (X)

1. Názov:

„Volailles du Maine“

2. Členský štát alebo tretia krajina:

Francúzsko

3. Opis poľnohospodárskeho výrobku alebo potraviny

3.1. Druh výrobku

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1

„Volailles du Maine“ sa predáva vo forme surového mäsa, čerstvého alebo mrazeného:

— jatočné telá (s drobmi alebo bez drobov),

— kusy,

— rozporciované kusy,

— droby.

Zahŕňa tieto čeľade a druhy:

— Gallus: kurča, poulard, kapún, mini kapún, sliepka,

— Numida meleagris: perličky, perlička kapúna,

— Meleagris gallopavo: morka,

— Cairina moschata: kačica,

— Anser anser: hus.

V prípade konzumnej hydiny je „Volailles du Maine“ hydinové mäso s pružnou (neosifikovanou) hrudnou kosťou, ktoré je vhodné na pečenie alebo vyprážanie. V prípade sliepok ide o hydinové mäso s tuhou (osifikovanou) hrudnou kosťou vhodné na dusenie, konzervovanie alebo varenie.

Znaky „Volailles du Maine“:

— Vyznačuje sa dobrou mäsitosťou.

— Vyznačuje sa odolnými kosťami.

— Svalstvo je zaoblené, prsia dobre vyvinuté, široké, dlhé a mäsité a stehná sú mäsité, s výnimkou sliepok.

— Miera pretučnenosti: Druh hydiny Triedy tučnosti Kurča, morka na pečenie, morka (rozporciované na kusy) Tenká vrstva tuku na prsiach, chrbte a stehnách Perlička Veľmi tenká vrstva tuku na prsiach, chrbte a stehnách Kapún, mini kapún, poulard, perlička kapúna Hrubá vrstva tuku na prsiach, chrbte a stehnách Hus Stredne hrubá až hrubá vrstva tuku na prsiach, chrbte a stehnách Kačica Stredná vrstva tuku na prsiach, chrbte a stehnách Sliepka Stredná vrstva tuku na prsiach, chrbte a stehnách

„Volailles du Maine“ spĺňa tieto kritériá kvality:

— jatočné telá: trieda A a minimálna hmotnosť: Minimálna hmotnosť vypitvaného mäsa bez drobov (g) Minimálna spracovaná hmotnosť (g) Kurča 950 – 81 /84 dní 1 150 – 100 dní 1 300 – 81 /84 dní 1 500 – 100 dní Sliepka 900 – Kapún 2 400 2 900 Mini kapún 1 600 2 000 Poulard 1 550 1 900 Perlička 800 1 100 Kapún perličky 1 300 1 800 Morka na pečenie 2 300 – samice 3 100 – samce 2 700 – samice 3 600 – samce Morka (rozporciovaná na kusy) 2 800 – samice 4 100 – samce – Kačica 1 250 – samice 2 300 – samce 2 900 – samice 1 600 – samce Hus 2 700 3 100

— kusy a časti kusov: trieda A a odobraté z jatočných tiel, ktoré spĺňajú minimálnu hmotnosť,

— droby (pečeň, žalúdok, srdce): zachovaná celistvosť, jednotná farba.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Poskytované krmivo musí obsahovať najmenej 70 % obilnín a odvodených produktov vo fáze výkrmu konzumnej hydiny, vypočítaných ako vážený priemer.

V prípade sliepok musí krmivo obsahovať najmenej 60 % obilnín a odvodených produktov a 5 % minerálnych látok.

3.4. Špecifické kroky výroby, ktoré sa musia uskutočniť v identifikovanej zemepisnej oblasti

V zemepisnej oblasti sa musia vykonávať tieto činnosti: chov hydiny.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6. Špecifické pravidlá označovania výrobku, na ktorý sa vzťahuje registrovaný názov

Označenie obsahuje názov „Volailles du Maine“ a symbol CHZO Európskej únie v rovnakom zornom poli.

4. Stručné vymedzenie zemepisnej oblasti

Zemepisná oblasť „Volailles du Maine“ je vymedzená podľa klimatických a historických kritérií. Oblasť zahŕňa departementy Sarthe a Mayenne a priľahlé oblasti v povodí rieky Maine a všetkých jej prítokov: Loir, Sarthe a Mayenne a vodných tokov, ktoré sa do nich vlievajú.

— Departementy Sarthe (72) a Mayenne (53) ako celok

— Eure-et-Loir (28): — Kantóny: Nogent-le-Rotrou. — Obce: Authon-du-Perche, Beaumont-les-Autels, Béthonvilliers, Chapelle-Guillaume, Chapelle-Royale, Charbonnières Coudray-au-Perche, Frazé, Friaize, La Bazoche-Gouet, Le Thieulin, Les Autels-Villevillon, Les Étilleux, Luigny Miermaigne, Montigny-le-Chartif, Moulhard, Saint-Bomer

— Indre-et-Loire (37): — Kantóny: Château-Renault, Langeais, Saint-Cyr-sur-Loire, Vouvray — Obce: Neuillé-le-Lierre, Noizay, Tours (len v časti na sever od Loiry)

— Loir-et-Cher (41): — Kantóny: Montoire-sur-le-Loir, Perche, Vendôme — Obce: Épiais, Oucques La Nouvelle, Rhodon

— Maine-et-Loire (49): — Kantóny: Angers, Angers 2, Angers 3, Angers 4, Angers 5, Angers 6, Angers 7, Beaufort-en-Anjou, Longué-Jumelles, Segré-en-Anjou Bleu, Tiercé — Obce: Bécon-les-Granits, Champtocé-sur-Loire, Erdre-en-Anjou (oblasť bývalej obce La Pouëze), Ingrandes-Le Fresne sur Loire, La Possonnière, Les Ponts-de-Cé (len v časti na sever od Loiry), Saint-Augustin-des-Bois, Saint-Georges-sur-Loire, Saint-Germain-des-Prés, Saint-Sigismond, Saumur (len v časti na sever od Loiry), Val d'Erdre Auxence

— Orne (61): — Kantóny: Alençon, Alençon 1, Alençon 2, Bagnoles de l'Orne Normandie, Bretoncelles, Ceton, Damigny, Écouves, L'Aigle, Mortagne-au-Perche, Tourouvre au Perche — Obce: Aube, Aunou-sur-Orne, Avrilly, Bagnoles de l'Orne Normandie (oblasť bývalej obce Saint-Michel-des-Andaines), Beaufai, Beauvain, Belfonds, Boitron, Chahains, Chailloué, Champsecret Domfront en Poiraie, Écorcei, Fay, Godisson, Joué-du-Bois, L'Orée-d'Écouves, La Chapelle-près-Sées, La Chaux, La Ferrière-Béchet, La Ferté Macé, La Lande-de-Goult, La Motte-Fouquet, Le Bouillon, Le Cercueil, Le Champ-de-la-Pierre, Le Ménil-Scelleur, Les Monts d'Andaine, Lonlay-l'Abbaye, Lonlay-le-Tesson, Macé Magny-le-Désert, Mahéru, Méhoudin, Mortrée, Neauphe-sous-Essai, Rai, Rouperroux, Saint-Bômer-les-Forges, Saint-Brice, Saint-Clair-de-Halouze, Saint-Ellier-les-Bois, Saint-Gervais-du-Perron, Saint-Gilles-des-Marais, Saint-Martin-des-Landes, Saint-Martin-l'Aiguillon, Saint-Ouen-le-Brisoult, Saint-Patrice-du-Désert, Saint-Pierre-des-Loges, Saint-Sauveur-de-Carrouges, Saint-Symphorien-des-Bruyères, Sainte-Marguerite-de-Carrouges, Sainte-Marie-la-Robert, Sées, Tanville

5. Súvislosť so zemepisnou oblasťou

Súvislosť s pôvodom CHZO „Volailles du Maine“ je založená na prírodných a ľudských faktoroch v regióne Maine, ktoré vedú k produkcii hydiny so špecifickými vlastnosťami (sliepky, kurčatá, morky, kačice, perličky, poulardy, kapúny a husi). Vďaka týmto vlastnostiam si výroba časom vybudovala a získala dobré meno.

Zemepisná oblasť zahŕňa departementy Sarthe, Mayenne a niektoré susedné oblasti. Viac-menej zodpovedá historickej provincii Maine.

Zemepisná oblasť CHZO „Volailles du Maine“ je oblasťou, v ktorej dochádza k prechodu medzi rôznymi geologickými útvarmi. Západná časť, ktorá zodpovedá východnému okraju Armorického masívu, sa vyznačuje kyslými pôdami vyvinutými na prekambrických bridliciach a je mierne kopcovitá. Severná časť na miernom svahu má hlbšie pôdy s dobrou zásobou vody. Táto časť zodpovedá presahu Armorického masívu so sekundárnymi formáciami Parížskej panvy a predstavuje prechodnú oblasť s piesočnatými a vápencovými pôdami. Na juhu sa nachádza aluviálna oblasť, ktorá má pôvod v hustej prirodzenej hydrografickej sieti okolo prítokov rieky Maine. Nadmorská výška sa zvyčajne pohybuje od 25 do 100 metrov. Mont des Avaloirs je so svojimi 416 metrami najvyšším bodom oblasti.

Celá oblasť má teda dva hlavné typy pôd: kyslé pôdy, ktoré sú vhodné na pestovanie prírodných trávnych porastov, a vápenaté pôdy vhodné na pestovanie obilnín.

Zemepisná oblasť sa vyznačuje miernym a do istej miery oceánskym podnebím s pomerne rovnomernými zrážkami (650 mm/m2 až 800 mm/m2) a obmedzenými sezónnymi rozdielmi. Priemerná mesačná teplota je rovnomerná a pohybuje sa od 4 °C do 18 °C. Teplotné rozdiely medzi jednotlivými ročnými obdobiami a medzi dňom a nocou sú pomerne malé.

Toto podnebie, ktoré sa vyznačuje všeobecnou miernosťou a malým počtom extrémnych javov (bez náhlych výkyvov teplôt, zrážok a slnečného svitu), je vhodné na to, aby hydina trávila veľa času na čerstvom vzduchu.

Zemepisná oblasť má rozsiahlu prirodzenú hydrologickú sieť, ktorú tvoria tri veľké rieky: Mayenne, Sarthe a jej hlavný prítok Loir. Tie zaručujú zásobovanie vodou v oblasti, bez rizika jej nedostatku. Rieky sa spájajú a vytvárajú rieku Maine severne od Angers. Maine sa vlieva do Loiry a vyznačuje južnú hranicu oblasti.

Zemepisná oblasť „Volailles du Maine“ je tradične oblasťou, v ktorej sa kombinuje pestovanie viacerých druhov plodín a chov hospodárskych zvierat; chov hydiny je neoddeliteľnou súčasťou tohto hospodárstva. Chovateľské tradície tohto regiónu sa stále udržiavajú a vyznačujú sa najmä tradičným know-how, pričom základom chovu hydiny je využívanie výbehov. Počas výkrmu chovatelia vtákom od 9.00 h do súmraku sprístupňujú široké trávnaté výbehy so stromami. Vtáky sa kŕmia najmä obilninami. Pre hydinu určenú na slávnostné príležitosti a kurčatá staršie ako 100 dní existuje aj fáza výkrmu.

Už v roku 1960 patrili chovatelia v Maine Basin medzi priekopníkov, pokiaľ ide o kvalitu hydiny. S cieľom uspokojiť potreby mestských spotrebiteľov, ktorí hľadajú kvalitnú hydinu z voľného chovu, vypracovali špecifikácie výrobkov pre rôzne druhy hydiny, ktoré kontroloval nezávislý orgán, a o niekoľko desaťročí neskôr pridali dva výrobky: kapúny perličky a mini kapúny. Už vtedy sa v špecifikácii výrobku „Volailles du Maine“ uvádzala povinnosť vypúšťať vtáky do voľného priestoru.

Okrem toho malá rozloha fariem a obmedzený počet vtákov umožňujú poľnohospodárom zachovať prepojenie medzi ľuďmi a zvieratami. Podobne ako ich predchodcovia, aj dnešní chovatelia majú technické vedomosti potrebné na správne riadenie fariem. Tieto skúsenosti získané v priebehu rokov umožnili dlhodobo udržať produkciu kvalitnej hydiny a zároveň zabezpečiť rozvoj a pokrok tejto produkcie s cieľom zohľadniť určité spoločenské očakávania, ako napríklad dobré životné podmienky zvierat.

Hydina „Volailles du Maine“ tak profituje zo súboru prírodných podmienok, ktoré jej umožňujú naplno využívať a preskúmavať výbehy pod holým nebom.

Mierne kopcovitý terén a vo všeobecnosti pomaly vysychajúca a kyslá pôda tvoria vhodné výbehy, ktoré sa ľahko prehľadávajú a vtákom umožňujú nájsť ďalšiu potravu, ako je tráva, ale aj dážďovky alebo hmyz prítomný vo výbehoch.

Voda, ktorá pochádza zo zrážok, ale aj z hydrografickej siete, je prítomná v dostatočnom množstve počas celého roka a umožňuje pravidelnú produkciu plodín a obilnín, čo je historický a nemenný základ krmiva pre „Volailles du Maine“. Okrem toho tento pravidelný zdroj vody uľahčil a naďalej uľahčuje rast trvalých rastlín, ako sú stromy a živé ploty, ktoré poskytujú vtákom podnety na preskúmanie ich výbehov. Poskytujú úkryt vo výbehoch aj ochranu pred prípadnými predátormi.

Mierne, takmer oceánske podnebie praje rastu trávy počas celého roka a umožňuje vtákom vychádzať von bez ohľadu na ročné obdobie od 9.00 do súmraku.

Všetky druhy „Volailles du Maine“ majú dobrú stavbu tela, odolné kosti, zaoblené svalstvo, dobre vyvinuté, široké, dlhé a mäsité prsia a mäsité stehná (s výnimkou sliepok v prípade posledného kritéria).

Ich miera pretučnenosti umožňuje aj produkciu:

— kurčiat a moriek s tenkou vrstvou tuku na prsiach, chrbte a stehnách,

— perličiek s veľmi tenkou vrstvou tuku na prsiach, chrbte a stehnách,

— kapúnov, mini kapúnov, poulardov a kapúnov perličky s hrubou vrstvou tuku na prsiach, chrbte a stehnách,

— husí so stredne hrubou až hrubou vrstvou tuku na prsiach, chrbte a stehnách,

— kačíc a sliepok so strednou vrstvou tuku na prsiach, chrbte a stehnách.

Kurčatá, morky, perličky, kapúny, mini kapúny, poulardy, kapúny perličky, husi a kačice s CHZO „Volailles du Maine“ sa vyznačujú jatočnými telami s pružnými (neosifikovanými) hrudnými kosťami, zatiaľ čo jatočné telá sliepok s CHZO „Volailles du Maine“ majú tuhé (osifikované) hrudné kosti.

Know-how chovateľov z Maine je založené na:

— používaní pomaly rastúcich plemien, ktoré umožňujú dlhý chov,

— optimalizovanom riadení výbehov s vtákmi, ktoré sú podnecované k pobytu na otvorenom priestranstve klimatickými podmienkami a priaznivým vonkajším prostredím,

— používaní krmív na báze obilnín.

Hydina „Volailles du Maine“ má dobrú povesť práve vďaka týmto starým metódam chovu, ktoré sa stále používajú.

Mnohí spisovatelia (Racine, Scarron) a gastronómovia (Grimaud de la Reynière, Brillat-Savarin) ocenili kvalitu „Volailles du Maine“. Slávny francúzsky spisovateľ Racine v knihe Les Plaideurs z roku 1668 napísal: „že tam jedol dobrého mainského kapúna“, ale kvalita sliepok, kurčiat kŕmených zrnom, moriek, husí ... bola takisto oceňovaná. Ľudovít XIV., Colbert a Madame de Sévigné si pochvaľovali tieto výrobky.

V 18. a 19. storočí sa povesť „Volailles du Maine“ rovnala povesti „Volailles de Bresse“, o čom svedčia historické zmienky.

Od 50. do 80. rokov 20. storočia sa v regióne Maine konalo mnoho živých trhov, z ktorých najväčšie boli trhy v Le Mans, La Flèche, Loué a Château-Gontier. Tieto trhy, ktoré boli veľmi cenené, priťahovali kupujúcich z celého Francúzska, ale aj zo susedných krajín, ako je Belgicko.

Produkcia hydiny vo výbehoch v regióne Maine stále predstavuje 20 % hodnoty poľnohospodárskej produkcie regiónu a približne 20 % produkcie francúzskej hydiny s označením kvality a pôvodu, čo z nej robí jednu z najväčších produkčných oblastí v krajine.

Odkaz na uverejnenie špecifikácie

https://info.agriculture.gouv.fr/gedei/site/bo-agri/document_administratif-78268bb4-b7f5-43e3-878e-b93def80193d

(1) Ú. v. EÚ L 179, 19.6.2014, s. 17.